CELEX: 32018R0153
Language: sk
Date: 2017-10-23 00:00:00
Title: Delegované nariadenie Komisie (EÚ) 2018/153 z 23. októbra 2017, ktorým sa mení delegované nariadenie (EÚ) 2017/86, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v Stredozemnom mori

1.2.2018   
               
               
                  SK
               
               
                  Úradný vestník Európskej únie
               
               
                  L 29/1
               
            DELEGOVANÉ NARIADENIE KOMISIE (EÚ) 2018/153
      z 23. októbra 2017,
      ktorým sa mení delegované nariadenie (EÚ) 2017/86, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v Stredozemnom mori
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6,
      keďže:
      
                  (1)
               
               
                  Cieľom nariadenia (EÚ) č. 1380/2013 je postupne odstrániť odhadzovanie úlovkov v rámci rybolovu EÚ zavedením povinnosti vylodiť úlovky.
               
            
                  (2)
               
               
                  S cieľom zaviesť povinnosť vylodiť úlovky sa článkom 15 ods. 6 nariadenia (EÚ) č. 1380/2013 Komisia splnomocňuje prijímať prostredníctvom delegovaných aktov plány pre odhadzovanie úlovkov na obdobie najviac troch rokov, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
               
            
                  (3)
               
               
                  Delegovaným nariadením Komisie (EÚ) 2017/86 (2) sa stanovil plán pred odhadzovanie úlovkov pri rybolove určitých druhov žijúcich pri morskom dne v Stredozemnom mori uplatniteľný od 1. januára 2017 do 31. decembra 2019 na základe troch spoločných odporúčaní, ktoré Komisii v roku 2016 predložilo niekoľko členských štátov, ktoré majú priamy hospodársky záujem v Stredozemnom mori (Grécko, Španielsko, Francúzsko, Chorvátsko, Taliansko, Cyprus, Malta a Slovinsko). Uvedené tri spoločné odporúčania sa týkali západnej časti Stredozemného mora, Jadranského mora a juhovýchodnej časti Stredozemného mora.
               
            
                  (4)
               
               
                  V súlade s článkom 15 ods. 1 písm. d) nariadenia (EÚ) č. 1380/2013 sa povinnosť vyloďovať úlovky uplatňuje pri rybolove určitých druhov žijúcich pri morskom dne v Stredozemnom mori na druhy charakterizujúce daný rybolov najneskôr od 1. januára 2017.
               
            
                  (5)
               
               
                  Po konzultáciách v rámci regionálnej skupiny na vysokej úrovni Pescamed Francúzsko, Taliansko a Španielsko predložili Komisii 2. júna 2017 nové spoločné odporúčanie týkajúce sa „plánu pre odhadzovanie úlovkov pri rybolove určitých druhov žijúcich pri morskom dne v západnej časti Stredozemného mora (2018)“. Tie isté členské štáty predložili na žiadosť Komisie 5. júla 2017 dodatočné informácie a údaje.
               
            
                  (6)
               
               
                  V novom spoločnom odporúčaní, ktoré predložili Francúzsko, Taliansko a Španielsko pre západnú časť Stredozemného mora sa navrhuje, aby sa výnimka na základe vysokej miery prežitia, stanovená v článku 3 nariadenia (EÚ) 2017/86, uplatňovala aj na rybolov homára štíhleho (Nephrops norvegicus) uloveného všetkými vlečnými sieťami na lov pri dne v západnej časti Stredozemného mora. Navrhuje sa v ňom takisto, aby sa uplatňovanie výnimky na základe vysokej miery prežitia na hrebeňovku svätojakubskú (Pecten jacobeus), venušky rodu Venerupis (Venerupis spp.) a venušky rodu Venus (Venus spp.) ulovené pomocou mechanizovaných dredží (HMD) rozšírilo na západnú časť Stredozemného mora.
               
            
                  (7)
               
               
                  Okrem toho sa v tom istom spoločnom odporúčaní navrhuje aj rozšíriť vymedzenie západnej časti Stredozemného mora na účely tohto plánu pre odhadzovanie úlovkov a začleniť geografickú podoblasť (GSA) 12 Všeobecnej rybárskej komisie pre Stredozemné more (GFCM).
               
            
                  (8)
               
               
                  V spoločnom odporúčaní sa ďalej navrhuje nanovo vymedziť rybolov mugilovitých a začleniť všetky druhy sultániek (Mullus spp.), t. j. sultánky nachovej a sultánky pruhovanej.
               
            
                  (9)
               
               
                  V tom istom spoločnom odporúčaní sa navrhuje aktualizovať referenčné obdobie na roky 2015 a 2016 s cieľom určiť počet vylodení merlúzy európskej a sultániek na plavidlo v rámci zavedenia povinnosti vylodiť úlovky.
               
            
                  (10)
               
               
                  V spoločnom odporúčaní sa napokon navrhuje, aby sa výnimka na základe vysokej miery prežitia stanovená v prípade lastúrnikov [konkrétne v prípade hrebeňovky svätojakubskej (Pecten jacobeus), venušiek rodu Venerupis (Venerupis spp.) a venušiek rodu Venus (Venus spp.)] uplatňovala v západnej časti Stredozemného mora aj v rokoch 2018 a 2019.
               
            
                  (11)
               
               
                  Po konzultáciách v rámci regionálnej skupiny na vysokej úrovni Adriatica Chorvátsko, Taliansko a Slovinsko predložili Komisii 28. júna 2017 nové spoločné odporúčanie pre Jadranské more, v ktorom poskytli nové údaje týkajúce sa miery prežitia soley európskej (Solea solea) v rokoch 2015 a 2016.
               
            
                  (12)
               
               
                  V novom spoločnom odporúčaní, ktoré predložilo Chorvátsko, Taliansko a Slovinsko, sa navrhuje, aby sa výnimka na základe vysokej miery prežitia týkajúca sa soley európskej uplatňovala v Jadranskom mori aj v rokoch 2018 a 2019.
               
            
                  (13)
               
               
                  Tieto spoločné odporúčania posúdil 10. – 14. júla 2017 (3) Vedecký, technický a hospodársky výbor pre rybné hospodárstvo (STECF). Vo svojom hodnotení dospel k názoru, že informácie poskytnuté členskými štátmi nie sú úplné, pokiaľ ide o mieru prežitia soley európskej, hrebeňovky, venušky rodu Venerupis, venušky rodu Venus a homára štíhleho. Keďže dôkazy o miere prežitia týchto druhov nie sú presvedčivé, Komisia sa domnieva, že výnimka na základe vysokej miery prežitia udelená podľa článku 15 ods. 4 písm. b) nariadenia (EÚ) č. 1380/2013 by mala byť zahrnutá do tohto nariadenia len na obdobie jedného roka. Dotknuté členské štáty by sa mali vynasnažiť včas Komisii predložiť relevantné údaje, na základe ktorých bude môcť STECF v plnej miere posúdiť opodstatnenie tejto výnimky a Komisia bude môcť preskúmať príslušné výnimky.
               
            
                  (14)
               
               
                  Z týchto úvah vyplýva, že navrhované zmeny plánu pre odhadzovanie úlovkov pri rybolove určitých druhov žijúcich pri morskom dne v Stredozemnom mori sú v súlade s existujúcimi ochrannými opatreniami v tejto oblasti.
               
            
                  (15)
               
               
                  Opatrenia navrhnuté v novom spoločnom odporúčaní sú v súlade s článkom 15 ods. 4 a článkom 18 ods. 3 nariadenia (EÚ) č. 1380/2013, a možno ich teda začleniť do plánu pre odhadzovanie úlovkov stanoveného v delegovanom nariadení (EÚ) 2017/86.
               
            
                  (16)
               
               
                  Delegované nariadenie (EÚ) 2017/86 by sa malo zodpovedajúcim spôsobom zmeniť.
               
            
                  (17)
               
               
                  Opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, a preto by toto nariadenie malo nadobudnúť účinnosť ihneď po jeho uverejnení. Malo by sa uplatňovať od 1. januára 2018,
               
            PRIJALA TOTO NARIADENIE:
      Článok 1
      Delegované nariadenie (EÚ) 2017/86 sa mení takto:
      
                  1.
               
               
                  V článku 2 sa písmeno c) nahrádza takto:
                  „‚západná časť Stredozemného mora‘ sú geografické podoblasti GFCM 1, 2, 5, 6, 7, 8, 9, 10, 11.1, 11.2 a 12.“
               
            
                  2.
               
               
                  Článok 3 sa mení takto:
                  odsek 1 sa nahrádza takto:
                  „Výnimka z povinnosti vylodiť úlovky podľa článku 15 ods. 4 písm. b) nariadenia (EÚ) č. 1380/2013 pri druhoch, pri ktorých z vedeckých dôkazov vyplýva vysoká miera prežitia, sa v roku 2018 vzťahuje na tieto druhy:
                  
                              a)
                           
                           
                              solea európska (Solea solea) ulovená rapidom (vlečná sieť s rozperným rahnom) (TBB) (*1) v geografických podoblastiach 17 a 18;
                           
                        
                              b)
                           
                           
                              hrebeňovka svätojakubská (Pecten jacobeus) ulovená pomocou mechanizovaných dredží (HMD) v západnej časti Stredozemného mora;
                           
                        
                              c)
                           
                           
                              venušky rodu Venerupis (Venerupis spp.) ulovené pomocou mechanizovaných dredží (HMD) v západnej časti Stredozemného mora;
                           
                        
                              d)
                           
                           
                              venušky rodu Venus (Venus spp.) ulovené pomocou mechanizovaných dredží (HMD) v západnej časti Stredozemného mora;
                           
                        
                              e)
                           
                           
                              homár štíhly (Nephrops norvegicus) ulovený všetkými vlečnými sieťami na lov pri dne (OTB, OTT, PTB, TBN, TBS, TB, OT, PT, TX) v západnej časti Stredozemného mora.
                           
                        
                     (*1)  Kódy výstroja použité v tomto nariadení zodpovedajú kódom uvedeným v prílohe XI k vykonávaciemu nariadeniu Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 122, 30.4.2011, s. 1). V prípade plavidiel s celkovou dĺžkou menej ako 10 metrov kódy výstroja použité v tejto tabuľke zodpovedajú kódom klasifikácie rybárskeho výstroja FAO.“"
						
                  odsek 2 sa nahrádza takto:
                  „Solea európska (Solea solea), hrebeňovka svätojakubská (Pecten jacobeus), venušky rodu Venerupis (Venerupis spp.), venušky rodu Venus (Venus spp.) a homár štíhly (Nephrops norvegicus) ulovené za okolností uvedených v odseku 1 sa okamžite vypustia v oblasti, v ktorej boli ulovené.“
                  odsek 3 sa nahrádza takto:
                  „Členské štáty, ktoré majú priamy hospodársky záujem na riadení rybolovu v Stredozemnom mori, do 1. mája 2018 predložia Komisii doplňujúce údaje o odhadzovaní úlovkov k údajom poskytnutým v spoločných odporúčaniach z 2. a 28. júna a zo 6. júla 2017 a akékoľvek iné relevantné vedecké informácie na podporu výnimky stanovenej v odseku 1. Pokiaľ ide o homára štíhleho (Nephrops norvegicus), členské štáty predložia údaje, ktoré by poskytli dodatočný dôkaz týkajúci sa miery prežitia v letných mesiacoch. Vedecký, technický a hospodársky výbor pre rybárstvo (STECF) posúdi tieto údaje a informácie najneskôr do júla 2018.“
               
            
                  3.
               
               
                  V článku 4 písm. a) sa body i) a ii) nahrádzajú takto:
                  
                              „i)
                           
                           
                              pokiaľ ide o merlúzu európsku (Merluccius merluccius) a sultánky (Mullus spp.), v rokoch 2017 a 2018 maximálne 7 % celkového ročného výlovu týchto druhov a v roku 2019 maximálne 6 % celkového ročného výlovu týchto druhov plavidlami, ktoré používajú vlečné siete na lov pri dne a
                           
                        
                              ii)
                           
                           
                              pokiaľ ide o merlúzu európsku (Merluccius merluccius) a sultánky (Mullus spp.), maximálne 1 % celkového ročného výlovu týchto druhov plavidlami, ktoré používajú žiabrovky a viacstenné žiabrovky;“
                           
                        
            
                  4.
               
               
                  Tabuľka 1 prílohy sa nahrádza znením prílohy k tomuto nariadeniu.
               
            Článok 2
      Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie.
      Uplatňuje sa od 1. januára 2018.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 23. októbra 2017
         
            
               Za Komisiu
            
            
               predseda
            
            Jean-Claude JUNCKER
         
      
      
         (1)  Ú. v. EÚ L 354, 28.1.2013, s. 22.
      
         (2)  Delegované nariadenie Komisie (EÚ) 2017/86 z 20. októbra 2016, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v Stredozemnom mori (Ú. v. EÚ L 14, 18.1.2017, s. 4).
      
         (3)  Správa z 55. plenárneho zasadnutia STECF je k dispozícii na webovom sídle https://stecf.jrc.ec.europa.eu/reports/plenary.
      
         PRÍLOHA
         1.   Západná časť Stredozemného mora
         
         
                     Lovené druhy
                  
                  
                     Rybársky výstroj
                  
                  
                     Povinnosť vylodiť úlovky
                  
               
                     Merlúza európska
                     (Merluccius merluccius) (1)
                     
                  
                  
                     Všetky vlečné siete na lov pri dne
                     (OTB, OTT, PTB, TBN, TBS, TB, OT, PT, TX)
                  
                  
                     Ak celkové vylodené úlovky všetkých druhov v rokoch 2015 a 2016 na plavidlo pozostávali z viac než 25 % z merlúzy európskej, na všetky úlovky merlúzy európskej sa vzťahuje povinnosť vylodiť úlovky.
                  
               
                     Všetky lovné šnúry
                     (LL, LLS, LLD, LX, LTL, LHP, LHM)
                  
               
                     Všetky viacstenné žiabrovky a žiabrovky
                     (GNS, GN, GND, GNC, GTN, GTR, GEN)
                  
               
                     Sultánky (Mullus spp.)
                     Kódy FAO: MUT, MUR, MUX (1)
                     
                  
                  
                     Všetky vlečné siete na lov pri dne
                     (OTB, OTT, PTB, TBN, TBS, TB, OT, PT, TX)
                  
                  
                     Ak celkové vylodené úlovky všetkých druhov v rokoch 2015 a 2016 na plavidlo pozostávali z viac než 25 % zo sultániek, na všetky úlovky sultániek sa vzťahuje povinnosť vylodiť úlovky.
                  
               
                     Všetky lovné šnúry
                     (LL, LLS, LLD, LX, LTL, LHP, LHM)
                  
               
                     Všetky viacstenné žiabrovky a žiabrovky
                     (GNS, GN, GND, GNC, GTN, GTR, GEN)
                  
               
                     Hrebeňovka svätojakubská (Pecten jacobaeus), venušky rodu Venerupis (Venerupis spp.), venušky rodu Venus (Venus spp.)
                  
                  
                     Všetky mechanizované dredže
                     HMD
                  
                  
                      
                  
               
                     Homár štíhly (Nephrops norvegicus)
                  
                  
                     Všetky vlečné siete na lov pri dne
                     OTB, OTT, PTB, TBN, TBS, TB, OT, PT, TX
                  
                  
                     Na všetky úlovky homára štíhleho sa vzťahuje povinnosť vylodiť úlovky.
                  
               
            (1)  Plavidlá, na ktoré sa vzťahuje povinnosť vylodiť úlovky pri tomto druhu rybolovu v súlade s týmto nariadením, zostávajú na zozname napriek zmenám, ktoré boli do tohto nariadenia vnesené delegovaným nariadením (EÚ) 2018/153, a naďalej sa na ne vzťahuje povinnosť vylodiť úlovky pri tomto druhu rybolovu.